ང་ཚོས་ཅ་དངོས་བླངས་ཚར་རྗེས།ཁོང་གཉིས་ཀྱིས་ཁྱེད་རང་གང་དུ་འགྲོ་མཁན་ཡིན་ནམ་ཟེར།ངས་ང་ལྡི་ལི་བསམ་ཡས་གླིང་དུ་འགྲོ་དགོས་ཀྱང་།ད་ལྟ་མཚན་གྱི་ཆུ་ཚོད་༤པ་ཡོལ་ཙམ་ཡིན་པས།ནམ་མ་ལངས་བར་གནམ་ཐང་རང་དུ་སྡོད་ཀྱི་ཡིན།དེ་ནས་འགྲོ་གི་ཡིན་བརྗོད་པར།ཁོང་གཉིས་ཀྱིས་ངེད་གཉིས་ལེན་མཁན་གྱི་སྣུམ་འཁོར་ཞིག་ཕྱི་ལ་ཡོད་པས་མཉམ་དུ་ཤོག་ཟེར།ངས་ཁྱེད་གཉིས་ཀྱི་སྣུམ་འཁོར་ནང་ཏན་ཏན་ཤོང་གི་རེད་དམ།ཤོང་ས་མེད་ན་གནམ་ཐང་གི་ནང་ལ་གྲང་གློག་ཡོད་པར་མ་ཟད་ཉེན་ཁ་ཡང་མེད་པས་འདིར་ནམ་མ་གསལ་བར་སྒུག་གི་ཡིན་ཞེས་ནན་བཤད་བྱས་པར།ཕོ་གསར་དེས་ཏན་ཏན་ཤོང་གི་རེད།དཀའ་ངལ་ཡོད་མ་རེད་ཟེར།འོན་ཀྱང་ང་ཚོ་གནམ་ཐང་གི་ཕྱི་ལ་སླེབས་དུས།ཁོང་ཚོའི་སྣུམ་འཁོར་དེ་ནི་ཁ་ལོ་པ་ཚུད་པའི་མི་བཞི་ལས་མི་ཤོང་བ་དེ་འདྲ་ཞིག་ཡིན་པ་ཤེས།དེའི་ནང་ཁོང་མ་བུ་གཉིས་དང་།ཁོང་གཉིས་བསུ་མཁན།ཁ་ལོ་པ་བཅས་བསྡད་ན་རྐུབ་སྟེགས་ཚང་མ་ཁེངས་འགྲོ་བས།མ་བུ་གཉིས་དེ་ཤིན་ཏུ་འཚེར་བའི་ངང་ང་ལ་བལྟས་ཏེ།དགོངས་དག་ཟེར།ངས་གང་ཡང་བྱེད་ཀྱི་མ་རེད།ང་ནམ་མ་ལངས་བར་མུ་མཐུད་གནམ་ཐང་དུ་སྡོད་ཀྱི་ཡིན་ཞེས་སྨྲས་པར་མ་ཟད།ཁོང་ཅག་བློ་བདེ་པོ་ཡོང་ཆེད་དཀའ་ངལ་ཅི་ཡང་མེད་པའི་ཚུལ་བསྟན།འོན་ཀྱང་ཁོང་ཚོ་སོང་ཟིན་པ་དང་རང་གི་གནས་སྟངས་ལ་བསམ་བློ་མ་བཏང་ཀ་མེད་རེད།